Gode råd til læreren

* Kun en skærm åben pr gruppe (ellers sidder de og laver hver deres vejledning)
* Der skal stå en kort version af lektionens forløb på smartboardet/tavlen i lokalet
* Undgå grupperne går i gang inden de har en brugbar øvelsesvejledning godkendt af læreren: Lav et skema hvor grupperne skrives op og der sættes hak, når en gruppe er klar til at lave forsøg.

Hvis det er co-pilot, der bliver brugt som AI kan man bruge følgende prompt til at sørge for at formlerne bliver skrevet ’’pænt’’ (og ikke i latex-koder) Tips til prompts i Copilot

Vær venlig at reformatere alle dine svar, der indeholder matematiske formler skrevet i LaTex. I en inline ligning skal du bruge enkelte dollartegn "$ ...$" i stedet for parenteser "( ... )", og for ligninger, der skal vises på selvstændige linjer, brug dobbelt dollar tegn "$$ ...$$" i stedet for firkantede parenteser "[ ... ]". Du skal sikre dig, at ingen LaTeX udtryk er skrevet i parenteser "()" eller firkantede parenteser "[]" med mindre de er en del af selve den matematiske notation.

Hvis du bruger copilot, så indsæt promptet i vejledningen

### Lav en vejledning til at bestemme resistiviteten af en konstantan-tråd med brug af AI

I dette forsøg skal I med støtte fra AI lave en vejledning til at bestemme resistiviteten af metallet konstantan.

Som AI kan I bruge Microsoft Copilot eller en anden chatbot, I har adgang til.

Der er nogle krav til vejledningen. Giv AI kravene et ad gangen og husk, at I skal ende med en vejledning, som I selv forstår. Start med at bede om en øvelsesvejledning. Derefter beder I om at få vejledningen skrevet om, så den opfylder et krav mere. Bed AI om at skrive kort.

**Krav til vejledningen**

* Bestem resistiviteten for konstantan.
* Resistiviteten skal bestemmes ud fra mere end en måling.
* Lav en grafisk afbildning.
* Lav regression på data.

**Tips**

* For at gøre det lettere kan I tilføje, at resistansen skal bestemmes med et ohmmeter.
* Hvis der er noget i vejledningen, I ikke forstår, kan I bede AI om at uddybe fremgangsmåden eller forklare en udregning.

Inden I går i gang med forsøget, skal I vise mig vejledningen og forklare, hvordan man laver forsøget.

**Til de hurtige** Der er to forskellige størrelser, man kan variere, når man bestemmer resistiviteten af en metaltråd: længden af tråden eller tværsnitsarealet af tråden. Hvis I har bestemt resistiviteten ved at variere længden, kan I forsøge at få AI til at lave en vejledning, hvor I bestemmer resistiviteten ved at variere tværsnitsarealet.